पूर्व विधायक आयूब खां के निधन पर लालू और राबड़ी ने जताया शोक
पटना|पूर्व विधायकआयूब खां के निधन पर राजद अध्यक्ष लालू प्रसाद और पूर्व मुख्यमंत्री श्रीमती राबड़ी देवी ने शोक जताया है। उपमुख्यमंत्री तेजस्वी प्रसाद यादव, स्वास्थ्य मंत्री तेजप्रताप यादव, सहकारिता मंत्री आलोक कुमार मेहता, प्रदेश अध्यक्ष डाॅ. रामचंद्र पूर्वे, उपाध्यक्ष तनवीर हसन, प्रधान महासचिव मुन्द्रिका सिंह यादव, प्रदेश महासचिव चितरंजन गगन, प्रगति मेहता, भाई अरुण कुमार ने कहा कि आयूब खां हमेशा गरीबों, दलितों, महादलितों, पिछड़ों की लड़ाई लड़ते रहे थे। उनके निधन से जो रिक्तता आई है, उसे भरने में समय लगेगा। प्रदेश कार्यालय सचिव चंदेश्वर प्रसाद सिंह ने कहा कि मूल रूप से समस्तीपुर जिले के उजियारपुर के निवासी मो. खां 1977 में जनता पार्टी के टिकट पर जमशेदपुर से विधायक चुने गए थे। 1990 में पहली बार मुख्यमंत्री बनने पर लालू प्रसाद ने उन्हें बिहार राज्य बीस-सूत्री कार्यक्रम कार्यान्वयन समिति का उपाध्यक्ष बनाया था। वे लोकनायक जयप्रकाश नारायण और पूर्व प्रधानमंत्री चंद्रशेखर के काफी करीबी थे। तीन-चार दिनों से उनका इलाज जमशेदपुर में चल रहा था। बुधवार की देर रात जमशेदपुर में ही उनका निधन हो गया।
bho_Deva hin_Deva